Texasin yliopistossa tehdyn tutkimuksen mukaan alkoholimainonta ei lisää kansan viinalla läträystä. Suomessa ollaan edelleen eri mieltä.

Koffin jättitölkki katosi Lahdenväylältä alkoholimainontaa koskevien lakimuutosten johdosta. SINEBRYCHOFF

Tutkimuksen mukaan mainonnalla on vain vähän vaikutusta siihen, kuinka paljon viiniä, olutta ja viinaa ihmiset kuluttavat, kertoo muun muassa Adweek.

Mainonnan professori Gary Wilcoxin johtamassa tutkimuksessa tarkkailtiin USA:n alkoholimyyntejä vuosilta 1971–2011. Osoittautui, että 40 vuoden aikana kulutus henkeä kohden pysyi lähes muuttumattomana.

Tutkimuksen aloitusvuonna 1971 amerikkalaiset kuluttivat vähiten, reilut 84 litraa alkoholia henkeä kohden. Vuonna 1981 kulutus oli korkeimmillaan, noin 107 litraa. Vuoteen 2011 mennessä kulutus tuli pikkuhiljaa alaspäin. Viimeisenä tutkimusvuonna amerikkalaiset joivat noin 93 litraa alkoholijuomia vuodessa.

Alkoholimainonta kuitenkin lisääntyi ajanjakson aikana jopa yli 400 prosenttia.

”Suomalaisille ilahduttava uutinen”

Suomalaista vuoden alussa päivitettyä alkoholilakia laatimassa ollut sosiaali- ja terveysministeriön hallitusneuvos

Ismo Tuominen

naurahtaa jenkkitutkimukselle.

– Jos nyt ajatellaan, että yksi amerikkalainen tutkimus sanoo näin, sillä ei ole hirveästi merkitystä, hän muotoilee.

Hänen mukaansa heidän työryhmänsä lainsäädäntötyö on perustunut yli 1 000 tutkimukseen ja viiteen erilaiseen meta-analyysiin.

Tuominen huomauttaa, että alkoholimainontaa ei kiristettykään sen takia, että mainonnalla olisi väitetty olevan vaikutusta kokonaiskulutukseen.

Finlex-säädöskokoelmasta löytyvä hallituksen esitys eduskunnalle laiksi alkoholilain 33 ja 40 §:n muuttamisesta todistaa tämän.

Esityksessä sanotaan, että alkoholimainonnan vaikutuksista alkoholin kokonaiskulutukseen tai yhteiskunnan yleisiin alkoholihaittoihin ei ole ollut yksiselitteistä tutkimusnäyttöä, vaikka mainonnan kulutusta lisäävää vaikutusta on pitkään pidetty itsestään selvänä.

– Meillä on vahva näyttö siitä, miten se vaikuttaa lapsiin ja nuoriin, Tuominen sen sijaan muistuttaa mainonnan kiristämisen syystä.

Hän kertoo myös 130 tutkimuksen puhuvan sen puolesta, että alkoholin kulutus nousee sitä myötä, kuinka paljon sen mainontaan käytetään rahaa.

Lopuksi hallitusneuvos pahoittelee sarkastisesti amerikkalaistutkimuksen tulosten kumoamista.

– Olen hyvin pahoillani, jos tuhosin monen ilon.